|  |  |
| --- | --- |
|  |  |
| Til høringsparterne på vedlagte høringsliste | 19. december 2025  2025-2794 |

# Høring over udkast til Lov om udbygning af Ring 4 Nord

Transportministeriet forventer i denne folketingssamling at fremsætte en anlægslov indeholdende fire forskellige projekter, hvor vedlagte udkast til ovennævnte lovforslag indgår.

I lovudkastet indgår i det væsentlige følgende:

Lovforslaget bemyndiger transportministeren til at til at udbygge Ring 4 Nord på en ca. 6 km strækning, herunder at 1) udvide Ring 4 Nord på en ca. 5 km strækning mellem krydsene Ballerup Byvej og Hillerødmotorvejen med en ekstra vognbane i begge retninger, 2) herudover udvide Ring 4 Nord på en ca. 3,5 km strækning mellem krydsene Klausdalsbrovej og Hillerødmotorvejen med en busbane i begge retninger, 3) etablere en ekstra venstresvingsbane på Ballerup Byvej mod syd ad Ring 4, 4) etablere en ny vejadgang fra Ring 4 til Borupvang i Lautrupparken, 5) etablere støjafskærmning på dele af strækningen mellem Ballerup C og Hillerødmotorvejen og 6) anlægge og omlægge lokale veje og stier samt private veje og fællesveje.

Baggrunden for lovforslaget er aftalen af 28. juni 2021 om Infrastrukturplan 2035. Lovforslaget skal dermed være med til at udmønte infrastrukturplanen.

Til brug for anlægget indeholder lovforslaget en række bestemmelser, som regulerer forhold som miljø, planlægning, varetagelse af naturhensyn, ledningsarbejder, klageadgang, domstolsprøvelse m.v. Lovforslaget udgør på nogle punkter en fravigelse af procedurer og myndighedskompetence i plan-, natur- og miljølovgivningen, herunder afskæring af klageadgange. Plan-, natur- og miljøhensyn vil uanset denne fravigelse fortsat blive varetaget under anlæggets udførelse.

Ved afgivelse af høringssvar samtykkes til offentliggørelse af høringssvaret, herunder afsenders navn og adresse, på bl.a. Høringsportalen.dk, medmindre regler om beskyttelse af personoplysninger indebærer, at høringssvar eller dele heraf ikke kan offentliggøres.

Lovforslaget vil blive slået sammen med lovforslagene om anlæg af ny motorvej mellem Næstved og Rønnede, opgradering af Vestmotorvejen mellem Korsør og Vemmelev og Motorring 4 syd ved København, inden lovforslaget fremsættes for Folketinget. Men projekterne sendes i høring separat af hinanden.

Transportministeriet skal venligst bede om eventuelle bemærkninger **senest den 30. januar 2026.**

Høringssvar bedes sendt til [trm@trm.dk](mailto:trm@trm.dk) samt [arp@trm.dk](mailto:arp@trm.dk).

Spørgsmål vedrørende høringen kan stilles til Anders Petersen på mail [arp@trm.dk](mailto:arp@trm.dk) og telefon 20 69 79 95.

Med venlig hilsen

Anders Petersen